Załožba za serbski lud

Załožba za serbski lud spěchuje wuwiće serbskeje kultury a serbskeju rěčow. Bu załožena dnja 19. oktobra 1991 jako dźěl Sakskeje statneje kenclije a je z lěta 1998 samostatna załožba zjawneho prawahttps://web.archive.org/web/20190719192339/https://stiftung.sorben.com/fileadmin/user_upload/Staatsvertrag_mit_Protokollnotiz.pdf. Jeje hłowne sydło je w Budyšinje, nimo toho ma wotnožku w Choćebuzu a regionalny běrow w Chrósćicach. Wot 1. oktobra 2016 je Jan Budar z direktorom jako naslědnik Marka Sucheho, kiž steješe wot 1992 do 2015 na čole załožby.

Załožba za serbski lud financuje so na zakładźe pjećlětneho finančneho zrěčenja mjez Zwjazkom, Sakskej a Braniborskej, w dobje 2021–2025 dóstawa lětnje něhdźe 23,9 milionow €. Najwyši gremij je Załožbowa rada, kiž rozsudźi z 15 hłosokmanymi čłonami mjez druhim wo rozdawanju tutych srědkow.https://stiftung.sorben.com/hornjoserbsce/zalozba/ Wona zetkawa so znajmjeńša dwójce wob lěto. Posedźenja přihotuja so w załožbowej komisiji, kotrejž přisłušeja rjadni čłonojo rady.

Kóžde druhe lěto, po móžnosći na předwječoru posmjertnin Ćišinskeho (15. oktobra), spožči Załožba za serbski lud Myto Ćišinskeho za „wusahowace wukony na polu serbskeje kultury, wuměłstwa a wědomosće”.

 Załožbowa rada 
Serbscy čłonojo załožboweje rady su w periodźe 2023–2027 Marko Kowar, Marlis Młynkowa, Susanne Hozyna a Daniel Nuk za Hornju Łužicu kaž tež Diane-Susanne Šejcowa a Angela Šurmanowa za Delnju Łužicu. Jich zastupuja Frank Knobloch, Michaela Hirchowa, David Kliemann, Jan Hrjehor, Julian Brüning a Marcus Końcaŕ. Za předsydu załožboweje rady su dnja 23. meje 2023 wolili Marka Kowarja. Do toho běše wot 2016 Susann Šenkec předsydka rady.

Dalši čłonojo rady su za Saksku wotrjadnica Statneho ministerstwa za kulturu a turizm Franciska Brech a wotrjadnik Statneho ministerstwa za financy Kay-Uwe Voß, za Braniborsku z Ministerstwa za wědomosć, slědźenje a kulturu statny sekretar Tobias Dünow a nawoda centralneho wotrjada Reiner Walleser a za Zwjazk z Ministerstwa za nutřkowne a domiznu ministerialny rada Hans-Leo Dirks a dr. Jan Ehlers. Jako zastupjerjo komunow su Budyski wyši měšćanosta Karsten Vogt a krajny rada Udo Wićaz (zastupjerjej sakskich gmejnow) kaž tež Lubnjowski wyši měšćanosta Helmut Wenzel jako zastupjer braniborskich gmejnow z čłonom.

Spěchowanje
Z lětnje přidźělenymi přiražkami wudźerži załožba jeje dźěławosć a spěchuje nimo projektow tež slědowace institucije:
 Serbski ludowy ansambl,
 Ludowe nakładnistwo Domowina,
 Serbski institut,
 Rěčny centrum WITAJ,
 Němsko-Serbske ludowe dźiwadło,
 Domowinu,
 Serbski muzej Budyšin,
 Serbski muzej Choćebuz a
 Šulu za delnjoserbsku rěč a kulturu.

 Žórło 

 Wotkaz 
 Oficialne stronki (hornjoserbsce)

Kategorija:Serbska institucija
Kategorija:Załožene 1991